**บทภาวนา**

**เพื่อการประชุมซีนอด อัครสังฆมณฑลกรุงเทพฯ คริสตศักราช 2021**

ข้าแต่พระบิดาเจ้า พระองค์พอพระทัยฟื้นฟูทุกสิ่งผ่านทางพระเยซูคริสตเจ้าพระบุตรสุดที่รัก ผู้ประทับท่ามกลางข้าพเจ้าทั้งหลาย โปรดประทานพระจิตเจ้าแก่อัครสังฆมณฑลกรุงเทพฯ สำหรับการประชุมซีนอดสังฆมณฑลภายใต้หัวข้อ “พระศาสนจักรที่จะก้าวเดินไปด้วยกัน กล่าวคือ การเป็นเอกภาพ การมีส่วนร่วม และการทำพันธกิจ” ตามเจตนารมณ์ของสมเด็จพระสันตะปาปาฟรังซิส ทั้งนี้เพื่อช่วยให้พระสังฆราช พระสงฆ์ นักบวชชายหญิง และสัตบุรุษทุกคนในพระศาสนจักรท้องถิ่นแห่งนี้ พร้อมที่จะฟังเสียงของพระจิตเจ้า เพื่อพูดคุย รับฟัง แบ่งปัน และก้าวเดินไปด้วยกันในชีวิตและพันธกิจของพระศาสนจักร

โปรดให้ทุกคน อุทิศตนฟื้นฟูชีวิตให้สนิทกับพระคริสตเจ้ามากยิ่งขึ้น โดยอาศัยการร่วมพิธีบูชาขอบพระคุณ การหล่อเลี้ยงด้วยพระวาจา ศีลศักดิ์สิทธิ์ และการภาวนา ดำเนินชีวิตเป็นหนึ่งเดียวกัน ร่วมมือและมีส่วนร่วมในพันธกิจที่พระคริสตเจ้าทรงมอบหมายให้ แสวงหาคุณค่าพระอาณาจักรในบริบทสังคม เสวนาฉันพี่น้องกับผู้มีความเชื่ออื่น ประกาศพระเยซูคริสตเจ้า และเป็นประจักษ์พยานถึงพระองค์ ด้วยการดำเนินชีวิตเรียบง่าย แบ่งปันซึ่งกันและกัน รักและรับใช้ปวงชนโดยเน้นผู้ยากไร้

ทั้งนี้ อาศัยพระบารมีพระเยซูคริสตเจ้า องค์พระผู้เป็นเจ้าของข้าพเจ้าทั้งหลาย อาแมน

***ก่อ : พระมารดามารีย์ผู้รับเกียรติเข้าสู่สวรรค์ทั้งกายและวิญญาณ***

***รับ : ช่วยวิงวอนเทอญ***

***ก่อ : บุญราศีมรณสักขีชาวไทย***

***รับ : ช่วยวิงวอนเทอญ***